FI Euroopan unionin virallinen lehti C 204/26

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 204/06)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”POMME DU LIMOUSIN”

EY nro: FR/PDO/005/0442/29.11.2004

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa 1 kohdassa mainituilta kansallisilta viranomaisilta tai Euroopan komissiolta (1).

1. Jäsenvaltion toimivaltainen viranomainen:

Nimi: Institut National des Appellations d'Origine Osoite: 51, rue d'Anjou — F-75008 Paris Puhelin: (33-1) 53 89 80 00 Faksi: (33-1) 42 25 57 97 S-posti: info@inao.gouv.fr

2. Hakijaryhmittymä:

Nimi: Syndicat de défense de la Pomme du Limousin Osoite: Le Bois Redon — F-19230 Pompadour Puhelin: (33-5) 55 73 31 51 Faksi: (33-5) 55 98 54 42 S-posti: pommelimousin@wanadoo.fr Kokoonpano: Tuottaja/jalostaja ( X ) muu ( )

3. Tuotelaji:

Luokka 1.6 — Tuoreet hedelmät

4. Eritelmä (yhteenveto 4 artiklan 2 kohdan edellytyksistä)

4.1 Nimi: Pomme du Limousin — Limousinin omena

4.2 Kuvaus: Limousinin omena on tuore omena, jolla on seuraavat ominaisuudet:

hieman pitkänomainen muoto, silmä ja silmäkuoppa erottuvat selvästi,

halkaisija vähintään 65 mm,

hedelmäliha valkeaa ja kiinteää, koostumukseltaan lohkeavaa ja mehukasta, ei jauhoista,

maku tasapainoisesti makean happoinen.

Limousinin omena tuotetaan Golden delicious -lajikkeesta.

Hedelmän refraktometriluku on vähintään 12,5 % Brix-arvona ilmaistuna, lujuus vähintään 5 kg/cm2 ja happamuus vähintään 3,7 g omenahappoa/l.

Limousinin omenat kuuluvat kaupallisiin laatuluokkiin ekstra ja 1, jotka on määritelty 15. tammikuuta 2004 annetussa asetuksessa (EY) N:o 85/2004, tai laatuluokkaan 2 yksinomaan siitä syystä, että hedelmissä esiintyy ruosteenpunaista pintaväriä.

Limousinin omenan väri vaihtelee valkean vihertävästä keltaiseen, ja kylki saattaa olla kevyesti punertava.

Limousinin omenasta johdettujen tuotteiden (mehut, soseet jne.) yhteydessä ei saa käyttää SAN-mainintaa ”Pomme du Limousin”.

4.3 Maantieteellinen alue: Maantieteellinen alue, jolla omenat tuotetaan, lajitellaan ja pakataan, käsittää 100 kuntaa Corrèzen, Creusen, Dordognen ja Haute-Viennen departementeissa.

Täydellinen luettelo kunnista on esitetty eritelmässä.

4.4 Alkuperätodisteet: Kaikkien toimijoiden on rekisteröidyttävä jättämällä alkuperänimitysten suojasta huolehtivalle kansalliselle laitokselle (INAO) vaatimusten noudattamista koskeva ilmoitus.

Asiakirjoihin perustuvan seurantajärjestelmän avulla tuotantoa voidaan valvoa omenapuiden istutuksesta hedelmien lähettämiseen.

Heti sadonkorjuun jälkeen omenat varastoidaan eritelmässä määriteltyihin homogeenisiin tuotantoyksiköihin, joissa ne yksilöidään. Poiminnan päätyttyä kunkin tuottajan on jätettävä INAO:lle sadonkorjuuta koskeva yhteenvetoilmoitus.

Suojatulla alkuperänimityksellä ”Pomme du Limousin” varustettujen omenien varastoijien ja pakkaajien on pidettävä ajan tasalla olevat rekisterit, joiden perusteella voidaan yksilöidä omenien alkuperä ja määräpaikka sekä pakatut ja liikkeeseen luovutetut määrät.

Pakkausvaiheessa jokaiseen SAN-tunnukseen oikeutetuksi todettuun omenaan kiinnitetään tarramerkki.

SAN-tunnukseen oikeutetuksi todetuille omenoille tehdään pistokokeena määrityksiä ja aistinvaraisia kokeita sen varmistamiseksi, että niillä on 4.2 kohdassa määritellyt ominaisuudet.

4.5 Tuotantomenetelmä:

Lajiketyyppi:

Omenat kuuluvat Golden delicious -lajikkeeseen tai johonkin sen SAN-hyväksytyistä muunnoksista (joiden ominaisuudet ovat laatuvaatimusten mukaiset ja hyvin samankaltaiset kuin Golden delicious -lajikkeella).

Perusrunkojen ja silmujen on oltava varmennettuja.

Viljelymenetelmät:

Tuotos saa olla enintään 58 tonnia hehtaaria kohti. Sen ylittyminen johtaa SAN-tunnuksen käyttöoikeuden menettämiseen kyseisen tuotantoyksikön koko tuotannon osalta.

Istutustiheys:

Tarhan istutustiheyden on oltava 1 000–3 000 omenapuuta hehtaaria kohti.

Pölyttäjälajikkeiden esiintyminen sallitaan, mutta kyseisten puiden tuottamille hedelmille ei voida myöntää SAN-tunnusta.

Leikkaaminen:

Omenapuut leikataan vähintään joka toinen vuosi 3-lehtiasteelta lähtien säännölliseen muotoon. Leikattaessa pyritään tekemään tilaa hedelmiä tuottaville oksille ja poistamaan oksien alapuoliset haarat ja/tai huonosti valoa saavat oksat.

Kastelu:

Ainoastaan paikalliskastelu ja tiputuskastelu sallitaan, edellyttäen että käytettävissä on asianmukaiset välineet kasteluveden määrän seurantaa varten.

Kastelulannoitteiden käyttö on kielletty.

Kastelu on kielletty 31. elokuuta jälkeen ja viimeistään viidentoista sadonkorjuuta edeltävän päivän aikana.

Kasvinsuojelukäsittelyt:

Maan kemiallinen desinfiointi ennen istutusta on kielletty.

Tuottajien on pidettävä ajan tasalla olevaa viljelypäiväkirjaa, johon merkitään kaikki kussakin tuotantoyksikössä suoritetut viljelytoimenpiteet.

Sadonkorjuu:

Sadonkorjuun alkamisajankohta vahvistetaan prefektin määräyksellä INAO:n ehdotuksesta.

Omenat poimitaan käsin.

Kun omenat on poimittu, niille ei missään tapauksessa saa tehdä minkäänlaisia kasvinsuojelukäsittelyjä.

Omenien varastointi:

Sadonkorjuun jälkeen omenat on ehdottomasti säilytettävä kylmässä, jotta niiden kiinteys, hedelmälihan koostumus ja mehukkuus säilyvät.

Pakatut omenat on joulukuun 15. päivästä lähtien säilytettävä tiloissa, joissa on valvottu lämpötila. Kyseisten tilojen on oltava tiiviitä ja varustettuja lämpötilan, hiilidioksidin ja hapen mittaus- ja valvontalaitteilla.

Pakkaaminen:

Omenat pakataan 4.3 kohdassa määritellyllä maantieteellisellä alueella pakkauksiin, joissa niiden ominaisuudet ja laatu säilyvät muuttumattomina.

Sen vuoksi yli 20 kilogramman yksittäispakkauksia tai omenien pakkaamista muovi- tai paperipusseihin ei sallita.

Omenia ei saa enää laskea liikkeeseen SAN-tunnuksella ”Pomme du Limousin” varustettuina omenien värin muuttumisen mukaan 1. kesäkuuta ja 1. elokuuta välille vahvistettavan päivämäärän jälkeen.

4.6 Yhteys maantieteelliseen alkuperään: Limousinin omenien tuotantoalue sijaitsee Ranskan keskiylängön reunalla sijaitsevalla Haut-Limousinin ylätasangolla Auvergnen ja Aquitainen altaan välissä. Maantieteellisesti ja geologisesti yhtenäinen alue sijoittuu osittain Limousinin ja Aquitainen hallintoalueille ja käsittää Corrèzen, Creusen, Dordognen ja Haute-Viennen departementit.

Kvartsikerrostumien päällinen maaperä on kevyt ja syvä, ja sen vedenpidätyskyky on hyvä.

Alueen meri-ilmasto on kostea, sateita esiintyy melko runsaasti muttei liikaa, eikä äärimmäisiä lämpötiloja esiinny. Yli 9 celsiusasteen keskilämpötila täyttää omenapuun viljelyn fysiologiset edellytykset, ja sillä on suora yhteys yö- ja päivälämpötilojen voimakkaaseen vaihteluun, joka ilmenee erityisen selvästi syys- ja lokakuussa. Kylmien öiden ja kuumien aurinkoisten päivien välinen vuorottelu edistää aromaattisten aineiden ja antosyaaneista johtuvan pinnan punertavan värityksen kehittymistä.

Näiden tekijöiden lisäksi myös maanpinnan korkeus vaikuttaa viljelyolosuhteisiin. Omenapuu on sopeutunut parhaiten 300–500 metrin korkeuteen. Omenan makuominaisuuksien ja viljelykorkeuden välillä onkin täsmällinen yhteys, sillä maaston korkeus lieventää kuumimpia lämpötiloja, jotka saattavat usein estää aromaattisten aineiden ja antosyaanien kehittymisen. Korkeammalla viljellyn Golden delicious -lajikkeen omenat ovat muodoltaan pitkänomaisia, ja niille on ominaista kiinteämpi hedelmäliha ja korkeampi sokeripitoisuus.

Limousinin omenan kasvava suosio koti- ja vientimarkkinoilla on innostanut kaikkia alan toimijoita yhteistoimintaan tuotteen erityisluonteen korostamiseksi erilaisten hankkeiden avulla. Näistä hankkeista voidaan mainita esimerkiksi ”Limousinin omenareitti”, SAN-tunnuksen tiimoilta järjestetyt matkailu-, kulttuuri- ja urheilutapahtumat sekä perinteisten valmistajien ja ravintoloitsijoiden suunnittelemat ateriakokonaisuudet, joissa painotetaan kyseisen tuotteen makuominaiusuuksia.

4.7 Valvontaelin:

Nimi: Institut National des Appellations d'Origine Osoite: 51, rue d'Anjou — F-75008 Paris Puhelin: (33-1) 53 89 80 00 Faksi: (33-1) 42 25 57 97 S-posti: info@inao.gouv.fr

4.8 Merkintä: Kaikki omenat varustetaan tarramerkillä, jossa on seuraavat maininnat:

”AOC” vähintään yhtä suurin kirjaimin kuin muutkin maininnat,

Limousinin omena (”Pomme du Limousin”) kirjaimin, joiden koko on vähintään puolet SAN-tunnuksen yhteydessä käytetystä kirjasinkoosta.

Lisäksi jokaisessa yksittäisessä pakkauksessa on oltava

tuotteen nimi (”Pomme du Limousin”) vähintään yhtä suurin kirjaimin kuin päällysmerkintöjen muihin teksteihin käytetty suurin kirjasinkoko,

maininta ”AOC” tai ”suojattu alkuperänimitys” (”appellation d'origine contrôlée”).

Jos päällysmerkinnöissä mainitaan — osoitteesta riippumatta — pakkaajan tai tuotemerkin nimi, nimitys on toistettava sanojen ”appellation” ja ”contrôlée” välissä.

Päällysmerkintöjen ohella AOC-tuotteen nimi (”Pomme du Limousin”) ja maininta ”suojattu alkuperänimitys” tai ”AOC” on merkittävä kaikkiin toimitusten mukana oleviin asiakirjoihin ja laskuihin.

4.9 Kansalliset vaatimukset: —

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikka, B-1049 Bryssel.